ऑफिस में अपनी जीवनशैली का मूल्यांकन करते हुए पता लगाएं कि वह कितनी स्वस्थ है
यूके में, जुलाई के मध्य में प्रकाशित एक सरकारी रिपोर्ट में नियोक्ताओं से आग्रह किया गया कि वे अपने कर्मचारियों की सेहत का खयाल रखें ताकि वे लम्बी अवधि के लिए बीमार न पड़ें। वहीं भारत में 2016 से शुरू करके छह वर्षों के अंतरालN. Raghuraman's column - Evaluating your lifestyle at office to find out how healthy it is
यूके में, जुलाई के मध्य में प्रकाशित एक सरकारी रिपोर्ट में नियोक्ताओं से आग्रह किया गया कि वे अपने कर्मचारियों की सेहत का खयाल रखें ताकि वे लम्बी अवधि के लिए बीमार न पड़ें। वहीं भारत में 2016 से शुरू करके छह वर्षों के अंतराल में पूर्ण किए गए एक अप्रकाशित अध्ययन में पाया गया कि वर्कप्लेस-वेलनेस प्रोग्राम कर्मचारियों में बेहतर स्वास्थ्य को प्रचारित करने का किफायती तरीका हो सकते हैं, ताकि जीवनशैली के कारण होने वाली बीमारियों पर अंकुश लगाया जा सके।
संक्षेप में, पश्चिम हो या पूर्व, काम करने की जगह पर स्वास्थ्य के महत्व के प्रति जागरूकता पूरी दुनिया में ही बढ़ रही है। इंडियन सर्वे के मुताबिक वैज्ञानिकों ने एअर इंडिया, अशोक लीलैंड, भिलाई स्टील प्लांट, बोकारो स्टील प्लांट, एचएलएल लाइफकेयर, हुंडई, टीवीएस लुकास जैसे 11 कार्यस्थलों के 6,265 कर्मचारियों से बात की।
यह अध्ययन जिन पांच राज्यों में किया गया था, वे हैं- केरल, तमिलनाडु, झारखंड, छत्तीसगढ़ और ओडिशा। इनमें 10 में से 9 कर्मचारी मोटापे या अधिक वजन से ग्रस्त थे और उनमें से आधे ऐसे थे, जो डायबिटीज के शिकार होने की कगार पर थे, जबकि उनमें से एक-तिहाई को हाइपरटेंशन था।
कर्मचारियों से शारीरिक गतिविधियों को बढ़ाकर हर सप्ताह कम से कम 150 मिनट तक करने को कहा गया। उनसे कहा गया कि वे मॉडरेट-इंटेंसिटी एक्टिविटी या ब्रिस्क वॉकिंग करें। उनके कैंटीन-मेनु में भी बदलाव किया गया और भोजन की मात्रा घटा दी गई। उनके टहलने के लिए वॉकिंग-पाथ बनाए गए। साथ ही ब्रेक-टाइम इंटरवेंशन प्रोग्राम और ग्रुप एक्सरसाइज़ सत्रों का भी आयोजन किया गया।
दो साल बाद किए गए परीक्षण के नतीजों से पता चला कि प्रतिभागिता करने वाले कर्मचारियों का स्वास्थ्य उन लोगों की तुलना में सुधरा है, जिन्होंने सत्रों में सहभागिता नहीं की थी। वैज्ञानिक इस अध्ययन से शोध पत्र लिख रहे हैं, जो भारतीय कम्पनियों के लिए मार्गदर्शक सिद्ध होगा। अगर आपकी सेहत भी गिर रही है तो इससे पहले कि आप कार्यस्थल पर स्वस्थ रहने के महत्व को सीखें, अपने स्तर पर यह तो कर ही सकते हैं :
1. सम्भव हो तो मेट्रो स्टेशन से अपने मुकाम तक पैदल ही जाएं। अगर आप ऐसा नहीं कर पाते हैं तो कम से कम कुछ सीढ़ियां ही चढ़ें।
2. अगर आप यात्रा के दौरान बैठे रहे हैं तो काम शुरू करने से पहले स्ट्रेच करें। सीट से उठें और जब भी मौका मिले, स्ट्रेच करें।
3. डेस्क पर एक घंटा काम करने के बाद डेस्क पर ही आधारित कुछ मूव आपकी रीढ़ को गतिशील रखेंगे और कमर के निचले हिस्से और कंधों में बने रहने वाले तनाव से भी छुटकारा दिलाएंगे।
4. अगर आप लम्बे समय से बैठे हैं तो जूते निकाल दें और पिंडलियों की मांसपेशियों को स्ट्रेच करें, पंजों को घुमाएं और पैरों के तलुओं पर धीमे-धीमे मसाज करें। चूंकि ऑफिस में इस्तेमाल की जाने वाली कुर्सियां सभी के लिए परफेक्ट नहीं होतीं, इसलिए बैठने की पोजिशंस भी समय-समय पर बदलते रहें। अगर पैरों में दर्द है तो उनके नीचे गोल्फ की गेंद रखकर उसे आहिस्ता से घुमाना भी राहत देता है।
5. डेस्क पर कोई हरा पौधा रखें। यह उत्पादकता बढ़ाता है और तनावमुक्त होने में मदद करता है। पेशेवर चिकित्सकों के साथ ही ऐसे व्यक्तियों से भी सलाह लें, जो शारीरिक गतिविधियों के विशेषज्ञ होते हैं, जैसे कि कोई योग-गुरु। और स्वयं को सेहतमंद बनाए रखें, क्योंकि आपके शरीर पर आपके बटुए से ज्यादा ध्यान देने की जरूरत होती है। 
फंडा यह है कि ऑफिस में अपनी जीवनशैली का मूल्यांकन करते हुए पता लगाएं कि वह कितनी स्वस्थ है।